**Jorge Pinto Mendonça**, nado en Silva Jardím o 6 de xuño de 1954 e finado en Campinas o 17 de febreiro de 2006, foi un futbolista brasileiro. Hábil dianteiro e prolífico goleador, marcou máis de 400 goles ao longo da súa carreira, que transcorreu integramente no seu país.

Traxectoria
-----------

Fluminense de Silva Jardim, debutou como futbolista profesional nas filas do Bangu en 1972. No seu primeiro partido, o 15 de xaneiro dese ano, marcou 2 goles ante o São Cristóvão, para o Torneio Romeu Dias Pinto. Marcou un total de 23 goles co equipo carioca.

Ao ano seguinte marchou a Pernambuco, estado no que xogou entre 1973 a 1975, vestindo a camiseta do Náutico. Alí converteuse nun dos máximos goleadores da historia do club e nun dos seus maiores ídolos. Gañou o Campionato Pernambucano en 1974, proclamándose máximo artilleiro, con 24 goles, e chegou a marcar oito goles nun mesmo partido do torneo, na vitoria por 8-0 sobre o Santo Amaro.

O seu gran rendemento en Pernambuco atraeu a atención dos directivos do Palmeiras, que o contrataron en 1976 como recambio de Ademir da Guia, que estaba a piques de se retirar. No equipo de São Paulo continuou con altas cifras goleadoras, marcando un total de 102 tantos en 217 partidos. Entre as súas dianas encóntrase o único gol da final do Campionato Paulista de 1976, que lle deu o título ao seu equipo fronte ao XV de Piracicaba.

Despois de participar nalgúns amigables non oficiais coa selección brasileira, foi convocado por Cláudio Coutinho para o Mundial de 1978. Debutou na Copa do Mundo substituíndo a Zico nos minutos finais do partido da primeira fase contra España e acabou xogando como titular case todos os restantes partidos, deixando no banco ao propio Zico. Disputou un total de 6 encontros no torneo, acompañando no ataque a xogadores como Gil e Roberto Dinamite, pero non conseguiu ningún gol. Nos seus 11 partidos coa camiseta amarela, obtivo sete vitorias e catro empates, ademais de dous goles.

Tras a competición, regresou ao Palmeiras, co que acadou a final do Campionato Paulista de 1978, perdendo ante o Guarani de Carlos Alberto Silva. Xogou no club ata 1980, sendo o responsable da súa saída o adestrador Telê Santana, co que mantiña unha mala relación que empeorou cando tras un partido ante o Flamengo no Río de Xaneiro, o centrocampista abandonou o campo de adestramento para gozar da vida nocturna carioca. A continuación xogou brevemente no Vasco da Gama, onde foi contratado para cubrir a ausencia do ídolo Roberto Dinamite, sen demasiado éxito.

En xuño de 1980 fichou polo Guarani e acabou por converterse nun dos mellores xogadores da historia do club. O 27 de marzo de 1981 gañou a Taça de Prata da Serie B, liderando o ataque xunto a Careca, e foi o máximo goleador do torneo. Ese mesmo ano fixo historia no Campionato Paulista, no que anotou 38 goles, a terceira cifra máis alta en tódalas edicións do campionato, superada só por Feitiço e Pelé. Converteuse ademais no primeiro xogador en marcar nunha mesma tempada contra os catro grandes equipos de São Paulo (São Paulo, Corinthians, Palmeiras e Santos).

A pesar do seu gran momento de forma, quedou fóra da convocatoria para o Mundial de 1982, por decisión do seleccionador e antigo adestrador seu no Palmeiras, Telê Santana. Tras deixar o Guarani, defendeu a camiseta do maior rival histórico deste, o Ponte Preta, no que xogou entre 1983 e 1985. Nos últimos anos da súa carreira militou no Cruzeiro, Río Branco e no extinto Colorado, antes de retirarse nas filas do Paulista de Jundiaí.

Instalado dende a súa retirada en Campinas, cidade na que conseguiu ser ídolo dos dous equipos arquirrivais do Estado, o Guaraní e o Ponte Preta, pasou por unha serie de dificultades económicas, de saúde e familiares, agravadas polo seu alcoholismo. Faleceu por problemas cardíacos aos 51 anos e foi soterrado en Valinhos, cidade próxima a Campinas.

Palmarés
--------

Náutico
* **Campionato Pernambucano (1):** 1974.
* **Torneo Gobernador Cortez Pereira (1):** 1975.

Palmeiras
* **Campionato Paulista (1):** 1976.

Guarani
* **Taça de Prata (1):** 1981.

Individual
* **Bola de Prata da Revista *Placar* (1):** 1979.

Notas
-----

1. 1 2 3 4 5 6 7 8  Micheletti, Rogério; Grohmann, Gustavo; Cavaco, Raphael. "Jorge Mendonça". *Terceiro Tempo* (en portugués). Consultado o 12 de setembro de 2023.
2. 1 2 3 4 5 6 7  "Jorge Mendonça morre de infarto aos 51 anos em Campinas" (en portugués). 17 de febreiro de 2006. Consultado o 12 de setembro de 2023.
3. 1 2 3 4 5 6 7 8 9 10 11 12  Cisneiros, Tiago (12 de xuño de 2014). "Jorge Mendonça: o homem que mandou Zico para o banco de reservas" (en portugués). Consultado o 12 de setembro de 2023.
4. ↑  "Jorge Mendonça". *bangu-ac.com.br* (en portugués). Consultado o 12 de setembro de 2023.
5. ↑  "docs.ufpr.br". *docs.ufpr.br* (en portugués). Consultado o 12 de setembro de 2023.
6. ↑  "O Náutico tem um bom reserva: Jorge Mendonça". *Jornal da Tarde* (en portugués). 25 de agosto de 1973.
7. 1 2 3 4  Rodrigues, Alexandre (1 de agosto de 2020). "Jorge Mendonça: Coutinho e os 22 minutos" (en portugués). Consultado o 12 de setembro de 2023.
8. 1 2  "Jorge Mendonça artilheiro e final sem Careca: relembre o título do Guarani da Taça de Prata de 81" (en portugués). 27 de marzo de 2020. Consultado o 12 de setembro de 2023.
9. ↑  "Áudio registra o 15º ano da morte do ídolo bugrino" (en portugués). 1 de marzo de 2021. Consultado o 12 de setembro de 2023.
10. 1 2  "Ídolos inesquecíveis 8: Jorge Mendonça" (en portugués). 12 de abril de 2014. Consultado o 12 de setembro de 2023.
11. ↑  "Mendonça: Adeus à glória e à penúria" (en portugués). 18 de febreiro de 2006. Consultado o 12 de setembro de 2023.

|  |  |
| --- | --- |
| Control de autoridades | 
* Wd: Q1345151
* FootballDatabase: 45207
* NFT: 19105
* Thefinalball: 27463
* Transfermarkt: 134988

 |